ANC beskerm homself teen DA-optog | Maroela Media
Die DA is gereed om te betoog al is daar teenkanting. Foto: Mabine Seabe II ‏@Mabine_Seabe / Twitter
Die ANC het ook vroeg Woensdagoggend 'n dringende versoek by die Johannesburgse hooggeregshof ingedien in 'n poging om 'n beskermingsbevel teen die DA te bekom om hul hoofkantoor te beskerm. Die stappe is gedoen al is die DA se betoging se eindpunt deur die Johannesburgse metropolisie van Luthuli House na Beyers Naude-plein herlei.
"Ons het 'n plig om ons hoofkantoor, ons lede en bates te beskerm," het Jackson Mthembu, die ANC se woordvoerder, Woensdag omstreeks 07:00 gesê. "Ons sê nie dat hulle nie 'n betoging mag hou nie, maar as hulle 'n gevaar vir ons hoofkantoor inhou, wat anders kan ons doen?"
Hy het gesê die beskermingsbevel is nodig omdat die DA die dienste van 'n sekuriteitsfirma "wat tot die tande toe gewapen is" met knuppels, helms en skilde bekom het. Mthembu het gesê die ANC is vol vertroue dat hulle die aansoek gaan wen.
Intussen sê Mzwandile Masina, die nasionale sameroeper van die jeugliga, dat die DA se betoging 'n uitlokkend is. "Die jeugliga sal in sy volle mag 'n menslike ketting rondom ons hoofkantoor vorm om Luthuli House te beskerm," het Masina gesê.
Die YCLSA het op sy beurt gesê die ANC het baie vir die land oor die afgelope 20 jaar gedoen om die lewensgehalte van Suid-Afrikaners te verbeter.
Cameron Arendse, woordvoerder vir Helen Zille, leier van die DA, het gesê hulle het ook 'n verteenwoordiger in die hof en sal veg vir hul demokratiese reg om te betoog. Arendse het herhaaldelik gesê die betoging sal vreedsaam wees. "Enige veiligheidsmaatreëls wat ons getref het is vir verdediging en nie om aan te val nie," het Arendse gesê. "Dit is as voorsorgmaatreël getref om die 6 000 deelnemers, wat uit lede en aktiviste bestaan, te beskerm." Hy het ook gesê die party is bewus van die onvermoë van die polisie en die Johannesburgse metropolisie om die deelnemers te beskerm. Die DA het vroeër gesê elke persoon van die 6 000 deelnemers verteenwoordig 1 000 werklose mense.